作者:儲光羲
標題:雜詩二首
內容:混沌本無象，末路多是非。達士志寥廓，所在能忘機。耕鑿時未至，還山聊采薇。虎豹對我蹲，鸑鷟旁我飛。仙人空中來，謂我勿複歸。格澤為君駕，虹蜺為君衣。西遊昆侖墟，可與世人違。秋氣肅天地，太行高崔嵬。猿狖清夜吟，其聲一何哀。寂寞掩圭蓽，夢寐遊蓬萊。琪樹遠亭亭，玉堂雲中開。洪崖吹簫管，玉女飄颻來。雨師既先後，道路無纖埃。鄙哉楚襄王，獨好陽雲臺。